2018. gada Noteikumi Nr.

Rīgā (prot. Nr.            . §)

***De minimis* atbalsta uzskaites un piešķiršanas kārtība
un *de minimis* atbalsta uzskaites veidlapu paraugi**

Izdoti saskaņā ar

Komercdarbības atbalsta kontroles

likuma 12.panta 5.punktu

Lauksaimniecības un lauku attīstības

likuma 5.panta septīto daļu

**I. Vispārīgie jautājumi**

1. Noteikumi nosaka:
	1. *de minimis* atbalsta uzskaites un piešķiršanas kārtību, izmantojot *de minimis* atbalsta uzskaites sistēmu (turpmāk – sistēma);
	2. sistēmas saturu, sistēmas izveidošanas un uzturēšanas, sistēmas datu izmantošanas, aktualizācijas un informācijas aprites kārtību;
	3. lietotāju lomas un tiesības sistēmā;
	4. kārtību, kādā piešķir, bloķē un anulē sistēmas lietošanas tiesības;
	5. lietotāju piekļuves kārtību sistēmai;
	6. veidlapu paraugus.
2. Sistēma ir valsts informācijas sistēma, kas nodrošina centralizētu piešķirtā *de minimis* atbalsta uzskaiti elektroniskā veidā. Sistēmā uzkrāj informāciju par Latvijā piešķirto *de minimis* atbalstu komercsabiedrībām atbilstoši šādām *de minimis* atbalsta regulām (turpmāk visas kopā – *de minimis* regulas):
	1. Komisijas 2013.gada 18.decembra Regula (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr.1407/2013);
	2. Komisijas 2013.gada 18.decembra Regula (ES) Nr.1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (turpmāk – Komisijas regula Nr.1408/2013);
	3. Komisijas 2014.gada 27.jūnija Regula (ES) Nr.717/2014 par Līguma par Eiropas Savienības darbību 107. un 108.panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr.717/2014);
	4. Komisijas 2012.gada 25.aprīļa Regula (ES) Nr.360/2012 par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (turpmāk – Komisijas regula Nr.360/2012).
3. Noteikumos lietotie termini:
	1. atbalsta pretendents – komercsabiedrība, kura pretendē uz *de minimis* atbalstu saskaņā ar kādu no *de minimis* regulām;
	2. *de minimis* atbalsta programma – atbalsta programma, kuras ietvaros komercdarbības atbalstu sniedz saskaņā ar kādu no *de minimis* regulām;
	3. ekonomiska vienība – Komisijas regulas Nr.360/2012 piemērošanas kontekstā savstarpēji saistītas komercsabiedrības, starp kurām pastāv funkcionāla, ekonomiska, juridiska vai cita saikne, tai skaitā, akcionāru vai dalībnieku balsstiesību vairākums;
	4. komercsabiedrība – atbilstoši Komercdarbības atbalsta kontroles likuma 1.panta otrās daļas 5.punktam;
	5. komercdarbības atbalsta uzraudzības institūcija – Finanšu ministrija vai Zemkopības ministrija atbilstoši Komercdarbības atbalsta kontroles likuma 9.panta pirmās daļas 1.punktā un otrajā daļā noteiktajam kompetenču sadalījumam;
	6. lēmums par *de minimis* atbalsta piešķiršanu – atbalsta sniedzēja pieņemtais lēmums, noslēgtais līgums vai cits dokuments, kurš nosaka pienākumu atbalsta sniedzējam piešķirt *de minimis* atbalstu attiecīgajam atbalsta pretendentam;
	7. viens vienots uzņēmums – atbilstoši Komisijas regulas Nr.1407/2013 2.panta 2.punktam, Komisijas regulas Nr.1408/2013 2.panta 2.punktam vai Komisijas regulas Nr.717/2014 2.panta 2.punktam.
4. Fiziskas personas datu apstrādes mērķis ir piešķirtā *de minimis* atbalsta uzskaite, kas izriet no *de minimis* regulu prasībām, un datu par komercsabiedrībām piešķirto *de minimis* atbalstu pieejamības nodrošināšana.
5. Šajos noteikumos noteikto pienākumu izpildei atbalsta sniedzējs, komercdarbības atbalsta uzraudzības institūcija un sistēmas administrators apstrādā šādus fiziskas personas datus:
	1. vārds, uzvārds;
	2. personas kods;
	3. citas ziņas, ja tas nepieciešams šo noteikumu 4. punktā noteiktā mērķa sasniegšanai.
6. Lai nodrošinātu sistēmas savietojamību ar citām saistītajām informācijas sistēmām, Finanšu ministrija normatīvajos aktos noteiktajos gadījumos slēdz starpresoru vienošanos vai sadarbības līgumu ar attiecīgās valsts informācijas sistēmas pārzini. Vienošanās vai līgumā nosaka datu apmaiņas kārtību, datu drošības nosacījumus un citas pušu tiesības un pienākumus.

**II. Lietotāju lomas un tiesības sistēmā**

1. Sistēmā ir šādas lietotāju lomas:
	1. atbalsta pretendents;
	2. atbalsta sniedzējs - atbalsta programmu ievadītājs;
	3. atbalsta sniedzējs - datu ievadītājs;
	4. atbalsta sniedzējs - datu apstiprinātājs;
	5. komercdarbības atbalsta uzraudzības institūcija - datu pārlūkotājs;
	6. komercdarbības atbalsta uzraudzības institūcija - datu rediģētājs;
	7. sistēmas administrators.
2. Atbalsta pretendentam sistēmā ir šādas tiesības:
	1. apskatīt pieejamo informāciju par sevi;
	2. sagatavot, precizēt un apstiprināt elektronisku uzskaites veidlapu par sniedzamo informāciju *de minimis* atbalsta piešķiršanai (turpmāk – veidlapa) (1.pielikums) par sevi viena vienota uzņēmuma vai ekonomiskas vienības līmenī atbilstoši šo noteikumu 20. un 47. punktā norādītajam.
3. Atbalsta sniedzējam – atbalsta programmu ievadītājam sistēmā ir tiesības ievadīt informāciju par tā kompetencē esošajām *de minimis* atbalsta programmām.
4. Atbalsta sniedzējam - datu ievadītājam sistēmā ir šādas tiesības:
	1. veikt atbalsta pretendenta šo noteikumu 8.2.apakšpunktā minētajā veidlapā ietvertās informācijas un citu attiecīgajā *de minimis* regulā iekļauto nosacījumu pārbaudi;
	2. pārbaudīt, vai atbalsta pretendenta kārtējā un iepriekšējos divos fiskālajos gados saņemtais *de minimis* atbalsts kopā ar plānoto nepārsniedz attiecīgajā Komisijas regulas Nr.360/2012 2.panta 2.punktā, Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā vai Komisijas regulas Nr.1408/2013 3.panta 2.punktā noteikto kopējo *de minimis* atbalsta summu un, ja attiecināms, Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni;
	3. rezervēt atbalsta pretendentam plānoto *de minimis* atbalsta summu;
	4. atcelt šo noteikumu 10.3.apakšpunktā minēto rezervāciju;
	5. reģistrēt atbalsta pretendentam piešķirto *de minimis* atbalsta summu;
	6. ievadīt datus par reģistrētā *de minimis* atbalsta summas grozījumiem vai reģistrēt datu izmaiņas citos reģistrētā *de minimis* atbalsta datos;
	7. normatīvajos aktos noteiktajos gadījumos sagatavot pārskatu par komercsabiedrībām piešķirto *de minimis* atbalstu.
5. Atbalsta sniedzējam - datu apstiprinātājam papildus šo noteikumu 10.punktā minētajām tiesībām sistēmā ir šādas tiesības:
	1. reģistrētā *de* *minimis* atbalsta summas grozījumu gadījumā pārbaudīt atbalsta sniedzēja - datu ievadītāja šo noteikumu 10.6. apakšpunktā minēto sistēmā ievadīto grozījumu *de minimis* atbalsta summā pareizību un, apstiprinot tos, reģistrēt izmaiņas;
	2. veikt datu importu sistēmā par piešķirto *de* *minimis* atbalstu.
6. Atbalsta sniedzēja vienam ierēdnim vai darbiniekam nedrīkst vienlaicīgi piešķirt šo noteikumu 7.3. un 7.4.apakšpunktā minētās lietotāju lomas.
7. Finanšu ministrijai un Zemkopības ministrijai kā komercdarbības atbalsta uzraudzības institūcijai - datu pārlūkotājam, veicot uzraudzības funkciju, sistēmā ir šādas tiesības:
	1. apskatīt pieejamo informāciju par komercsabiedrībām piešķirto *de minimis* atbalstu;
	2. normatīvajos aktos noteiktajos gadījumos sagatavot pārskatu par komercsabiedrībām piešķirto *de minimis* atbalstu.
8. Finanšu ministrijai kā komercdarbības atbalsta uzraudzības institūcijai - datu rediģētājam, veicot uzraudzības funkciju, papildus šo noteikumu 13.punktā minētajām tiesībām sistēmā ir šādas tiesības:
	1. aktualizēt informāciju, kas iekļauta sistēmas klasifikatoros;
	2. veikt izmaiņas sistēmā ievadītajos datos pēc atbalsta sniedzēja pieprasījuma, ja sistēmā noteikto ierobežojumu dēļ atbalsta sniedzējs pats nevar veikt nepieciešamās izmaiņas;
	3. veikt reģistrētā *de minimis* atbalsta summas korekciju sistēmā un ievadīt citus datus atbalsta sniedzēja vietā, ja atbalsta pretendents veidlapā norādījis, ka komercsabiedrība ir sadalīta divās vai vairāk komercsabiedrībās un nepieciešams veikt piešķirtā *de minimis* atbalsta summas korekciju, bet sākotnējā *de minimis* atbalsta sniedzējs vairs neeksistē (likvidācijas vai reorganizācijas rezultātā) un nav tā saistību pārņēmēja;
	4. īstenot sistēmas lietošanas rokasgrāmatā citas noteiktās tiesības.

1. Zemkopības ministrijai kā komercdarbības atbalsta uzraudzības institūcijai - datu rediģētājam papildus šo noteikumu 13.punktā noteiktajam ir tiesības aktualizēt informāciju, kas iekļauta sistēmas klasifikatoros attiecībā uz Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni.
2. Komercdarbības atbalsta uzraudzības institūcijas vienam ierēdnim vai darbiniekam nedrīkst vienlaicīgi piešķirt šo noteikumu 7.5. un 7.6.apakšpunktā minētās lietotāju lomas.
3. Atbalsta sniedzējs un komercdarbības atbalsta uzraudzības institūcija, ja nepieciešams, izstrādā iekšējo kārtību, kurā detalizētāk nosaka savai iestādei vai institūcijai atbilstošās lietotāju lomas, kā arī lietotāju tiesības un pienākumus.

1. Sistēmas administratoram sistēmā ir šādas tiesības:
	1. piešķirt un anulēt lietotāju tiesības atbalsta sniedzējiem un komercdarbības atbalsta uzraudzības institūcijai;
	2. bloķēt un atbloķēt lietotāju tiesības sistēmas lietotājiem;
	3. pēc nepieciešamības veikt sistēmas auditācijas pierakstu apstrādi.

**III. Sistēmā iekļaujamās informācijas apjoms, datu izmantošanas, aktualizācijas un informācijas aprites kārtība**

1. Atbalsta sniedzējs - atbalsta programmu ievadītājs ne vēlāk kā desmit darbdienu laikā pēc tā kompetencē esošās *de minimis* atbalsta programmas spēkā stāšanās vai pēc šo noteikumu 19.4.apakšpunktā noteiktās informācijas pieejamības ievada un reģistrē sistēmā, saglabājot ar unikālo kodu, šādu informāciju:
	1. *de minimis* atbalsta programmas nosaukumu;
	2. normatīvā akta, kurā ietverti attiecīgās *de minimis* atbalsta programmas nosacījumi, nosaukumu un datumu;
	3. *de minimis* atbalsta programmas spēkā esamības periodu;
	4. atbalsta sniedzējus, kuriem ir tiesības piešķirt *de* *minimis* atbalstu attiecīgās *de* *minimis* atbalsta programmas ietvaros.
2. Atbalsta pretendents pirms pieteikuma iesniegšanas atbalsta sniedzējam *de minimis* atbalsta saņemšanai sistēmā sagatavo un apstiprina šo noteikumu 1.pielikumā minēto informāciju.
3. Atbalsta pretendents, iesniedzot atbalsta sniedzējam pieteikumu *de minimis* atbalsta saņemšanai, pieteikumam pievieno sistēmā sagatavotās veidlapas (1.pielikums) izdruku vai norāda sistēmā izveidotās un apstiprinātās pretendenta veidlapas identifikācijas numuru.
4. Atbalsta pretendents ir atbildīgs par veidlapā sniegtās informācijas pilnīgumu un patiesumu.

1. Atbalsta sniedzējs pārliecinās par atbalsta pretendenta sniegtās informācijas patiesumu vismaz publiskajās informācijas sistēmās. Ja atbalsta pretendenta sniegtā informācija ir nepilnīga, atbalsta sniedzējs lūdz atbalsta pretendentam precizēt veidlapā sniegto informāciju un atbalsta sniedzēja noteiktā termiņā iesniegt precizētu veidlapu.
2. Ja atbalsta sniedzējs konstatē, ka atbilstoši atbalsta pretendenta veidlapā norādītajai informācijai atbalsta pretendentam plānotais *de minimis* atbalsts kopā ar kārtējā un divos iepriekšējos fiskālajos gados piešķirto *de minimis* atbalstu pārsniegtu attiecīgajā Komisijas regulas Nr.360/2012 2.panta 2.punktā, Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā vai Komisijas regulas Nr.1408/2013 3.panta 2.punktā noteikto kopējo *de minimis* atbalsta summu vai Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni, jaunu *de minimis* atbalstu nepiešķir.
3. Atbalsta sniedzējam, pieņemot lēmumu par *de minimis* atbalsta piešķiršanu, ir pienākums pārbaudīt šo noteikumu 10.1. un 10.2.apakšpunktā minēto informāciju.
4. Ne vēlāk kā nākamās darbdienas laikā pēc šo noteikumu 25.punktā minētās pārbaudes un lēmuma pieņemšanas par *de minimis* atbalsta piešķiršanu atbalsta sniedzējs ievada un reģistrē sistēmā vismaz šādu informāciju:
	1. atbalsta pretendenta, kas ir juridiska persona, reģistrācijas numuru un nosaukumu vai atbalsta pretendenta, kas ir fiziska persona, personas kodu, vārdu un uzvārdu;
	2. vai atbalsts piešķirts projektam atbalsta programmas ietvaros vai kā individuāls atbalsts (atbalsta veids);
	3. atbalsta programmas nosaukumu, ja atbalsts piešķirts atbalsta programmas ietvaros;
	4. normatīvo aktu, saskaņā ar kuru piešķirts *de minimis* atbalsts;
	5. projekta identifikatoru, piemēram, atbalsta sniedzēja piešķirto projekta numuru un projekta nosaukumu;
	6. Eiropas Savienības saimniecisko darbību statistiskās klasifikācijas (NACE 2.redakcija) kodu nozarei, kurā piešķirts *de minimis* atbalsts;
	7. atbalsta instrumentu;
	8. atbalsta nominālo summu;
	9. atbalsta bruto dotācijas ekvivalentu;
	10. datumu, kurā pieņemts lēmums par *de minimis* atbalsta piešķiršanu;
	11. *de minimis* regulu, saskaņā ar kuru piešķirts *de minimis* atbalsts;
	12. informāciju par atbalsta pretendenta noslēgto līgumu par vispārējas tautsaimnieciskas nozīmes pakalpojuma sniegšanu, ja atbalsta pretendents pretendē uz atbalstu saskaņā ar Komisijas regulu Nr.360/2012.
5. Ja atbalsta sniedzējs pēc pieteikuma saņemšanas un pirms lēmuma pieņemšanas par *de minimis* atbalsta piešķiršanu sistēmā veic *de minimis* atbalsta rezervāciju, atbalsta sniedzējs sistēmā ievada informāciju, kas norādīta šo noteikumu 26.punktā. *De minimis* atbalsta rezervācijas gadījumā var neievadīt šo noteikumu 26.6., 26.9., 26.10.apakšpunktos norādīto informāciju.

1. Ja atbalsta sniedzējs nav ievērojis šo noteikumu 26.punktā noteikto termiņu un citos gadījumos, kad atbalsta sniedzēja reģistrējamā *de minimis* atbalsta summa kopā ar citu sistēmā jau reģistrētu *de minimis* pārsniedz attiecīgajā Komisijas regulas Nr.360/2012 2.panta 2.punktā, Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā vai Komisijas regulas Nr.1408/2013 3.panta 2.punktānoteikto kopējo *de minimis* atbalsta summu vai Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni, tad atbalsta sniedzējs:
	1. atceļ lēmumu par *de minimis* atbalsta piešķiršanu, ja visa atbalsta pretendentam piešķirtā *de minimis* atbalsta summa pārsniedz attiecīgajā Komisijas regulas Nr.360/2012 2.panta 2.punktā, Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā vai Komisijas regulas Nr.1408/2013 3.panta 2.punktānoteikto kopējo *de minimis* atbalsta summu vai Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni;
	2. samazina lēmumā par *de minimis* atbalsta piešķiršanu norādīto *de minimis* atbalsta summu vai atceļ lēmumu par *de minimis* atbalsta piešķiršanu, ja daļa no atbalsta pretendentam piešķirtās *de minimis* atbalsta summas pārsniedz attiecīgajā Komisijas regulas Nr.360/2012 2.panta 2.punktā, Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā vai Komisijas regulas Nr.1408/2013 3.panta 2.punktānoteikto kopējo *de minimis* atbalsta summu vai Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni;
	3. nodrošina *de minimis* atbalsta atgūšanu, ja ir veicis tā izmaksu atbilstoši 28.1 vai 28.2.apakšpunktā pieņemtajam lēmumam, tas ir, visu to *de minimis* atbalsta summu, par kādu piešķirtais *de minimis* atbalsts pārsniedz attiecīgajā Komisijas regulas Nr.360/2012 2.panta 2.punktā, Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā vai Komisijas regulas Nr.1408/2013 3.panta 2.punktānoteikto kopējo *de minimis* atbalsta summu vai Komisijas regulas Nr.717/2014 vai Komisijas regulas Nr.1408/2013 pielikumos nacionālā līmenī noteikto *de minimis* atbalsta slieksni.
2. *De minimis* atbalsta rezervāciju un reģistrēšanu sistēmā nevar uzskatīt par lēmumu par *de minimis* atbalsta piešķiršanu. *De minimis* atbalsta rezervācija un reģistrēšana sistēmā nedod tiesības atbalsta pretendentam pieprasīt *de minimis* atbalstu no atbalsta sniedzēja un nerada pienākumu atbalsta sniedzējam piešķirt atbalsta pretendentam *de minimis* atbalstu.
3. Atbalsta sniedzējs un komercdarbības atbalsta uzraudzības institūcija normatīvajos aktos noteiktajā kārtībā pēc Eiropas Komisijas, audita vai revīzijas iestādes vai citas iestādes vai institūcijas pieprasījuma sagatavo pārskatu par komercsabiedrībām piešķirto *de minimis* atbalstu un iesniedz to iestādei vai institūcijai, kas to pieprasīja.
4. Finanšu ministrija nodrošina sistēmā reģistrēto datu publisku pieejamību par komercsabiedrībām kārtējā un iepriekšējos divos fiskālajos gados piešķirto *de minimis* atbalstu.
5. Zemkopības ministrija kā komercdarbības atbalsta uzraudzības institūcija – datu rediģētājs aktualizē sistēmā šo noteikumu 15.punktā minēto informāciju vienas darbdienas laikā no attiecīgo izmaiņu spēkā stāšanās dienas.

**IV. Sistēmas izveidošana un uzturēšana**

1. Sistēmas turētājs un pārzinis ir Finanšu ministrija.
2. Finanšu ministrija nodrošina sistēmas lietošanas rokasgrāmatas izstrādi un aktualizēšanu.
3. Finanšu ministrija plāno sistēmas uzturēšanas izmaksas, organizē izmaiņu pieprasījumus, kā arī veic citas darbības, lai nodrošinātu sistēmas ilgtspēju.
4. Finanšu ministrija sistēmā ievadītos datus par piešķirto *de minimis* atbalstu glabā 10 gadus no individuālā *de minimis* atbalsta piešķiršanas dienas vai no pēdējā *de minimis* atbalsta piešķiršanas dienas attiecīgās *de minimis* programmas ietvaros.

**V. Sistēmas lietošanas tiesību piešķiršana un sistēmas lietotāju piekļuves kārtība**

1. Atbalsta pretendents piekļuvei sistēmai izmanto Valsts ieņēmumu dienesta Elektroniskās deklarēšanas sistēmu. Fiziskas personas identitātes pārbaudi elektroniskajā vidē veic saskaņā ar Ministru kabineta noteikumiem, kas nosaka kārtību, kādā Valsts ieņēmumu dienesta Elektroniskās deklarēšanas sistēmā identificē personas, kas iesniedz elektronisko dokumentu.
2. Sistēmas lietošanas tiesības atbalsta sniedzējiem un komercdarbības atbalsta uzraudzības institūcijām piešķir Finanšu ministrija.
3. Lai saņemtu vai anulētu sistēmas lietošanas tiesības, atbalsta sniedzējs vai komercdarbības atbalsta uzraudzības institūcija iesniedz Finanšu ministrijā iesnieguma veidlapu (2.pielikums).
4. Sistēmas administrators trīs darbdienu laikā pēc šo noteikumu 39. punktā minētā iesnieguma veidlapas saņemšanas izskata to, piešķir, anulē lietotāju tiesības vai atsaka iesnieguma izpildi, norādot pamatojumu atteikumam.
5. Atbalsta sniedzējs vai komercdarbības atbalsta uzraudzības institūcija trīs darbdienu laikā no iestādes vai institūcijas lietotāja amata vai darba tiesisko attiecību izbeigšanas dienas iesniedz Finanšu ministrijā šo noteikumu 39.punktā minēto iesniegumu lietotāju tiesību anulēšanai. Saņemot šo iesniegumu, sistēmas administrators anulē sistēmas lietošanas tiesības attiecīgajam atbalsta sniedzēja vai komercdarbības atbalsta uzraudzības institūcijas lietotājam.
6. Sistēmas administrators sistēmas drošības nolūkos bloķē lietotāju tiesības lietotājam, ja tas nav ievērojis sistēmas lietošanas noteikumus.

1. Sistēmas administrators atbloķē lietotāju tiesības lietotājam, ja drošības draudi sistēmai vairs nepastāv.

**VI. Noslēguma jautājumi**

1. Noteikumi, izņemot šo noteikumu I., III. un IV.nodaļa, stājas spēkā 2019.gada 1.jūnijā.
2. Šo noteikumu I., III. un IV.nodaļa stājas spēkā 2019.gada 1.jūlijā.
3. Atbalsta sniedzējs - atbalsta programmu ievadītājs piecu darbdienu laikā pēc šo noteikumu 45.punktā minētā datuma ievada sistēmā šo noteikumu 19.punktā minēto informāciju par tā kompetencē esošām *de minimis* atbalsta programmām, kuru ietvaros *de minimis* atbalstu varēja piešķirt sākot ar 2017.gada 1.janvāri, ja minētā informācija nav ievadīta sistēmā.
4. Atbalsta pretendents, aizpildot 1.pielikumā noteikto veidlapu sistēmā līdz 2021.gada 31.decembrim, norāda arī tā kārtējā un divos iepriekšējos fiskālajos gados saņemto *de minimis* atbalstu viena vienota uzņēmuma līmenī vai, ja atbalsta pretendents saņēmis *de minimis* atbalstu saskaņā ar Komisijas regulu Nr.360/2012, - ekonomiskas vienības līmenī.
5. Atbalsta pretendents, piesakoties *de minimis* atbalstam līdz 2021.gada 31.decembrim, sistēmā pārbauda, vai tajā ir iekļauti dati par tam līdz 2019.gada 1.jūlijam piešķirto *de minimis* atbalstu. Ja šie dati sistēmā nav iekļauti vai tie neatbilst atbalsta pretendentam izsniegtajās uzskaites veidlapās par *de minimis* atbalsta piešķiršanu ietvertajiem datiem, atbalsta pretendents, sagatavojot 1.pielikumā noteikto veidlapu sistēmā, tai pievieno (augšuplādē) atbalsta sniedzēju izsniegtās uzskaites veidlapas par *de minimis* atbalsta piešķiršanu.
6. Sistēmas datiem par atbalsta pretendentam līdz 2019.gada 30.jūnijam piešķirto *de minimis* atbalstu ir informatīva nozīme.
7. Līdz 2021.gada 31.decembrim atbalsta sniedzējs, pieņemot lēmumu par *de minimis* atbalsta piešķiršanu, pārbauda vismaz publiskajās informācijas sistēmās un atbalsta pretendenta sagatavotajā 1.pielikumā noteiktajā veidlapā sistēmā norādīto informāciju par kārtējā un divos iepriekšējos gados saņemto *de minimis* atbalstu.
8. Finanšu ministrija nodrošina šo noteikumu 31.punktā norādīto datu publisku pieejamību, sākot no 2020.gada 1.janvāra.
9. Ar 2019.gada 1.jūliju atzīt par spēku zaudējušiem šādus Ministru kabineta noteikumus:
	1. Ministru kabineta 2014.gada 2.decembra noteikumus Nr.740 “*De minimis* atbalsta uzskaites un piešķiršanas kārtība un uzskaites veidlapu paraugi” (Latvijas Vēstnesis, 2014, 251.nr.; 2016, 24.nr.);
	2. Ministru kabineta 2015.gada 29.septembra noteikumus Nr.557 “*De minimis* atbalsta uzskaites un piešķiršanas kārtība lauksaimniecības nozarē” (Latvijas Vēstnesis, 2015, 199.nr.; 2016, 73.nr; 2017, 119.nr.);
	3. Ministru kabineta 2015.gada 29.septembra noteikumus Nr.558 “*De minimis* atbalsta uzskaites un piešķiršanas kārtība zvejniecības un akvakultūras nozarē” (Latvijas Vēstnesis, 2014, 199.nr.; 2016, 73.nr.; 2017, 119.nr.);
	4. Ministru kabineta 2014.gada 2.decembra noteikumus Nr.741 “*De minimis* atbalsta uzskaites un piešķiršanas kārtība komercsabiedrībām, kuras sniedz pakalpojumus ar vispārēju tautsaimniecisku nozīmi, un uzskaites veidlapu paraugi” (Latvijas Vēstnesis, 2014, 251.nr.).

Ministru prezidents Māris Kučinskis

Finanšu ministre Dana Reizniece-Ozola

Jenuševskis

67095478, jurijs.jenusevskis@fm.gov.lv